***НАМУНА (фойдаланиш учун)***

**“Наврўз” умумхалқ байрами муносабати билан корхона, ташкилот ва муассасаларда фаолият кўрсатаётган ходимлар ўртасида “Спорт билан биргамиз” шиори остидаги спартакиада**

**Н И З О М И**

**I. Умумий қоидалар**

 **“Спорт билан биргамиз”** шиори остидаги спартакиада ходимлар ўртасида соғлом турмуш тарзини тарғиб қилиш, жисмоний тарбия ва спорт билан шуғуланишини кундалик турмуш тарзига айлантириш, спорт орқали саломатликни тиклашга кўмаклашиш мақсадида ташкил этилади.

Спартакиадада иштирок этадиган ходимлар спортнинг оммавий турлари бўйича беллашадилар.

Спартакиада иштирок этиш учун корхона, ташкилот ва муассасаларда фаолият юритаётган ходимларидан иборат бўлган терма жамоалари шакллантирилади.

Спорт турлари бўйича мусобақаларни бошқариш ва баҳолаш учун Ташкилий қўмита томонидан Бош ҳакам ва ҳакамлар рўйхати шакллантирилади.

**II. Мақсад ва вазифалари**

Спартакиадани ўтказишдан асосий мақсад ва вазифалар қуйидагилардан иборат**:**

корхона, ташкилот ва муассасаларда фаолият кўрсатаётган ходимларни спортнинг оммавий турларига қизиқтириш орқали мехнат фаолияти самарадорлигини оширишга кўмаклашиш;

корхона, ташкилот ва муассасаларда фаолият кўрсатаётган ходимларни турли касб касалликларидан спорт ва соғлом турмуш тарзи орқали мухофаза қилиш;

ходимларни жисмоний тарбия ва спортнинг оммавий турларига қизиқишларини кучайтириш.

**III. Спартакиадани ташкил этиш муддати**

**1- босқич –** корхона, ташкилот ва муассасаларда фаолият кўрсатаётган ходимлар ўртасида **жорий йилнинг** **март ойининг биринчи ўн беш кунлигида;**

**2- босқич –**корхона, ташкилот ва муассасаларда ғолиб бўлган жамоалар ўртасида туман, шаҳар миқиёсида **жорий йилнинг март ойининг иккинчи ўн беш кунлигида;**

**3-босқич –** Қорақалпоғистон Республикаси, Тошкент шаҳар ва вилоятлар миқёсида мусобақалари **жорий йилнинг апрель ойининг биринчи ўн беш кунлигида;**

**4-босқич–**Республика финал босқичи **жорий йилнинг март ойининг иккинчи ўн беш кунлигида** Бухоро шаҳрида ўтказилади.

*(Ташкилий қўмита томонидан спартакиаданинг ўтказиш муддатлари бўйича ўзгартириш ва қўшимчалар киритиш мумкин)*

**IV. Спартакиадани ўтказиш ва иштирок этиш шартлари**

Мусобақаларда ҳар бир меҳнат жамоаларида фаолият юритаётган
18 ёшдан юқори бўлган шахслар иштирок этади.

Жамоа аъзоларининг талабномаси корхона, ташкилот раҳбари ва касаба уюшма кенгаши раиси томонидан тасдиқланиб, ҳар бир иштирокчи тиббий кўрикдан ўтганлиги ва унга мусобақаларда иштирок этишга рухсат этилганлиги бўйича тиббиёт ходимининг хулосаси бўлиши лозим.

Жамоалар талабномаси спартакиада ўтказилишидан камида **3 кун** олдин спорт турлари бўйича шакллантирилиб, Ташкилий қўмитага тақдим этилиши шарт.

Мусобақа талабномаси *(заявка)* волейбол мусобақасида 8 нафар эркак, бадминтон мусобақасида 1 нафар аёл, шахмат мусобақасида 1 нафар аёл ва
1 нафар эркак киритилади ва мусобақада иштирок этади.

**Мусобақаларда спорт усталари ва спорт мураббийларининг иштирок этишлари ман этилади.**

**Бош ҳакам ва ҳакамлар томонидан ёки мусобақалар жараёнида жамоа таркибида профессионал спорт билан шуғулланувчилар, спорт сохасида мутахассис бўлган ёки ушбу ташкилотда ишламайдиган шахслар иштироки аниқланса, бутун жамоа мусобақадан четлатилади ва жамоага техник мағлубият ёзилади.**

**V. Мусобақаларни ўтказишга рахбарлик**

Спартакиадани ўтказиш бўйича Ташкилий қўмита томонидан қуйидаги вазифалар амалга оширилади:

Мусобақаларни юқори савияда ўтказилишини назорат қилиш бўйича амалий раҳбарлик қилиш учун Ишчи гуруҳ тузиш ва унинг таркибига хамкор ташкилотларнинг вакилларини киритиш;

мусобақа натижалари тўғрисида ўзидан юқори турувчи ташкилий қўмитага ташкил этилган спорт мусобақалари якунлари бўйича маълумот тадбир ўтгандан сўнг **уч кун муддат ичида** тақдим этиш;

хамкор ташкилотлар билан биргаликда спорт мусобақалари иштирокчиларининг хавфсизлигини таъминлаш бўйича чораларини кўриш;

спорт мусобақаси иштирокчилар учун маданий тадбирлар ва ғолибларни рағбатлантириш ишларини амалга ошириш.

**VI. Спартакиадани ташкил этиш ва ўтказиш харажатларини молиялаштириш**

**1- босқич –** мусобақаларини ташкил этиш, ўтказиш, ғолибларни тақдирлаш харажатлари ва шу босқичда 1- ўринни эгаллаган жамоаларни туман, шаҳарларга сафарбар этиш корхона, ташкилот, иш берувчилар, касаба уюшмалари ва хомий ташкилотлар томонидан амалга оширилади.

**2-босқич –** туман, шаҳар босқичини ташкил этиш, ўтказиш ғолибларни тақдирлаш, ғолиб жамоаларни вилоят босқичига сафарбар этиш, спорт кийим бошлари билан таъминлаш туман, шаҳар тармоқ касаба уюшма ташкилотлари йиғма маблағи, туман хокимликлари ва хомийлар томонидан амалга оширилади.

**3-босқич–** Қорақалпоғистон Республикаси, Тошкент шаҳар ва вилоятлар мусобақаларини ташкил этиш ва ўтказиш республика мусобақаларига юбориладиган жамоани спорт кийими билан сафарга юбориш Қорақалпоғистон Республикаси, Тошкент шаҳар ва вилоятлар касаба уюшмалари ташкилотлари бирлашма кенгашилари молиялаштиришни амалга оширадилар.

**4-босқич –** Республика финал босқичини ташкил этиш ва ўтказишга кетадиган сарф-харажатларни *(ётоқхона, спортчи ташкилотчиларни овқатлантириш, ғолиб ва совриндорларни тақдирлаш ва бошқа харажатлар)* Ўзбекистон касаба уюшмалари Федерацияси томонидан амалга оширилади.

**VII. Спартакиадани спорт турлари бўйича ўтказиш тартиби**

**1. Волейбол -** Мусобақа халқаро волейбол Федерацияси томонидан тасдиқланган қонун қоидалари асосида ўтказилади. Барча мусобақаларда қатнашаётган жамоалар сонига қараб гурухларга бўлинади, гурухдаги ўйинлар айланма шакилда ўтказилади. Хар бир гурух ғолиблари кейинги босқичга чиқадилар. Бу босқичдаги ўйинлар олимпия шаклида ўтказилади яъни ютқазган жамоа чиқиб кетади. Ғолиб бўлган жамоа кейинги босқичга чиқади.

**2. Бадминтон -** Мусобақалар бадминтон халқаро Федерацияси томонидан тасдиқланган қонун қоидалар бўйича ўтказилади. Аёл бадминтончилар қуръа асосида гурухларга бўлинади ва гурухларда айланма шаклда бир бирлари билан ўйнаб чиқадилар. Ҳар бир гурух ғолиби кейинги босқичга йўл олади. Бу босқич олимпия системасида яъни мағлублар мусобақадан чиқадилар. Ўзаро бахсда ғолиблар кейинги босқичда курашадилар.

**3. Шахмат -** Мусобақалар Халқаро ФНДЙ тартиб қоидалари бўйича ўтказилади. Мусобақа шахсий хисобда қатнашади. Аёл ва эркаклар қуръа орқали алохида гурухларга бўлиб иштирокчилар сонига қараб гурухларга бўлинади ва ҳар бир гурух ғолиби кейинги босқичга чиқади.

Гурух ғолиблари олимпия тарзида қатнашадилар, ғолиб ва совриндорлар аниқланади.

**VIII. Спартакиада ғолиб ва совриндорларини тақдирлаш**

**1- 2 –3-босқич** мусобақа ғолибларини тақдирлаш, мусобақаларни ташкил этиш ўтказувчи ташкилотчиларнинг молиявий шароитларидан келиб чиқиб тақдирлаш маросимларини амалга оширадилар.

Ташкилий қўмита ва хакамлар хайъати томонидан белгиланган номинация совғалари билан тақдирланадилар.